Bendidu t'has

                    1.
Bendidu t'has su campu fioridu
Pro ti leare vanas violeras,
Torradiche a su buscu si ti seras
A ue has su peccadu committidu.

                    2.
Bendidu t'has ogni preziu famosu,
Bene podes discurrer chi ses una,
Naschida senza benes de fortuna
Fiza de unu babbu bisonzosu,
Cuddu bene chi haias preziosu
Como l'has a ruina e ispuzzidu.

                    3.
Como 'e tottu l'has fattu a ruina
Ch'hatera cosa nobile non tenes,
Mancari chi conchistes milli benes
De sa mezus ricchesa ses meschina,
Vana, capricciosa, libertina,
Giughes unu carattere imprimidu.

                    4.
Giughes unu carattere in su fronte
Declarende sa tua disaura,
Pro no lu legger d'ogni criatura
T’esseres assolada in d’unu monte,
Pro ch'est giaru che sole in s'orizzonte
Su tou disastru in breve suzzedidu.

                    5.
In su peus disastru che ruesti,
Su difettu s’es bidu meritabile,
Como l'hat fattu pius annotabile
Cuddu viaggiu longu chi fattesti
Pro su cale una pena nde tenzesti
Chi a estremos de morte ti hat battidu.

                    6.
A estremos de morte giuttu t'hada,
Mira chi cussa pena est malu crancu;
Cuada ti s'esseras a su mancu;
A su male e addite ses torrada?
Timo chi non che colet cust'annada
Senza torrare a su matessi nidu.

                    7.
A su nidu bi torras a piazzu
Si non lassas sa burla ei su giogu,
Iscrie chi t'apparizen su logu
No siat chi b'incontres imbarazzu
E torras a li dare calchi abbrazzu
Ai cuddos chi tenes in confidu.

                    8.
In cunfidu e in giaru ti so nende
Beffes cantu ti offerit sa natura,
Tue che cando esseras netta e pura
Tantas prendas de oro comporende,
Ma si tenes giudiziu cumprende
Chi a tie non t'est nudda permittidu.

                    9.
A tie non ti deghen arracadas
A las giugher a pompa sona sona,
Postu ti nd’hana in manos una bona
De cuddas pius bellas e incrastadas,
Cun duas pedras tundas appicadas
Cun sa punta crudele che ispidu.

                     10.
Su giustu, non ti parzat ordivinzu.
Considera chi sunu bonos fìnes,
Su chi podes ispender in macchines
Fagheli a babbu tou unu cosinzu,
Ca si pioet e faghet ludrinzu
In domo lu tenides istasidu.

                    11.
A su consizu meu attende e mira
Penso pro babbu tou, macca e vana,
Tue cun arraccadas e collana
Babbu tou sas solas tira tira,
Lu giuru chi non balet una lira
Cantu subra tue giughes bestidu.

                    12.
Pro cale sa idda est testimonza
De cantas beffes chi a tie imploro;
Comporad'hasa un'aguzza de oro
Senza sentire nessuna 'irgonza
Pro chi manna giughìa sa conconza
Cantu cussa ch'infine t'han fichidu.

                   13.
Si poderes tesoros comporare
A su chi fìsti non bi torras crasa,
Totu su bene tou dadu l'hasa
Non lu corras piusu a conchistare;
Anzis ptus prestu has' a torrare
A su male chi tottu t'han sentidu.

                   14.
In te non b'hat pius presunzione
Non ti meritas pius sentimentu,
Cari manna si seru haeras tentu
T'aias comporadu unu cuzone,
E ti fisti assolada che murone
Pianghende su bene chi has perdidu.

                   15.
Pro finis ecco giaros sos morivos
De cantas beffes meritana a tie,
Compera cantu gheres notte e die
Arraccadas, collanas e azzivos,
Ma pensa chi dai ora tenes brivos
Sos raios de su preziu candidu.